laion/Wikipedia-Exotic huggingface dataset:
נודירבק אבדוסאטורוב

נודירבק אבדוסאטורוב (באוזבקית: Nodirbek Abdusattorov; נולד ב-18 בספטמבר 2004) הוא שחמטאי אוטודידקט אוזבקי מטשקנט בדרגת רב-אמן, ואלוף העולם המכהן בשחמט מהיר. נכון ליולי 2022, אבדוסאטורוב הוא השחמטאי האוזבסקי הראשון לפי מד כושר ובמקום ה־64 בעולם וה־4 בשחמטאים צעירים. אבדוסאטורוב נולד וגדל בטשקנט בירת אוזבקיסטן. בגיל 9 (בשנת 2012) החל להתפרסם לאחר שבמשחק בין-לאומי בטשקנט הביס שני רבי-אמנים כאשר ניצחונו הביא להשוואתו לרוסטם קסימג'אנוב. מנקודה זאת החל להתפרסם במהרה ממשחקים בין בני גילו ומבוגרים ממנו בסלובניה. באפריל 2015 קבע פיד"ה כי נודירבק קבע שיא חדש ל"מאה הצעירים" כאשר נכנס לרשימה בעודו רק בן 11. בשנת 2019, בגיל 15 בלבד, סיים בתיקו עם מגנוס קרלסן, אלוף העולם בשחמט. ב-29 בדצמבר 2021 זכה אבדוסאטורוב באליפות העולם בשחמט מהיר (אנ') שנערכה בוורשה, פולין, בגיל 17 בלבד. בטורניר זה הוא ניצח בין היתר את אלוף העולם המכהן מגנוס קרלסן, יאן נפומניאשצ'י, פביאנו קרואנה, בוריס גלפנד, לבון ארוניאן וויקטור מיכלבסקי. בתחרות עצמה זכה ב־9.5 נקודות מתוך 13 יחד עם עוד 3 שחקנים. לפי חוקי התחרות אם שני הראשונים סיימו עם אותה כמות נקודות, יערך משחק ביניהם. במשחק המכריע ניצח אבדוסאטורוב את יאן נפומניאשצ'י 1.5–0.5 וזכה בתחרות. הוא השתתף באולימפיאדת השחמט 2022 בלוח הראשון של נבחרת אוזבקיסטן וזכה עם קבוצתו במדליית הזהב. תוצאותיו האישיות היו 7 ניצחונות, 3 תיקו והפסד אחד. גביע העולם בשחמט 2021 אולימפיאדת השחמט 2022 מדיה וקבצים בנושא נודירבק אבדוסאטורוב בוויקישיתוף נודירבק אבדוסאטורוב, ברשת החברתית אינסטגרם נודירבק אבדוסאטורוב, סרטונים בערוץ היוטיוב נודירבק אבדוסאטורוב, ערוץ באתר Twitch.tv נודירבק אבדוסאטורוב, באתר צ'סגיימס (באנגלית) נודירבק אבדוסאטורוב, באתר פיד"ה (באנגלית) בן 9 מביס שני רב-אמנים מדד פיד"ה - 100 הצעירים הגדולים דו קרב בין מגנוס קרלסן לנודירבק אבדוסטורוב •Press Office, Nodirbek Abdusattorov is the new World Rapid Chess Champion!, FIDE World Rapid and Blitz Chess Championships 2021, ‏2021-12-28 (באנגלית בריטית) יאן נפומניאשצ'י, מגנוס קרלסן, ופביאנו קרואנה. World Rapid Chess Championship 2021 - Open - ChessManager, www.chessmanager.com ערך זה הוא קצרמר בנושא שחמטאים ובנושא אוזבקיסטן. אתם מוזמנים לתרום לוויקיפדיה ולהרחיב אותו.
דונלד דיקינסון

דונלד מקדולנד דיקינסון (באנגלית: Donald McDonald Dickinson;‏ 17 בינואר 1846 – 15 באוקטובר 1917) היה עורך דין ופוליטיקאי אמריקאי ממישיגן, שכיהן כמנהל הכללי של דואר ארצות הברית בממשלו של הנשיא גרובר קליבלנד. דונלד דיקינסון נולד במחוז אוסווגו שבמדינת ניו יורק. בגיל שנתיים הוא עבר עם משפחתו למישיגן. ב-1867 הוא סיים את לימודיו בבית הספר למשפטים של אוניברסיטת מישיגן ופתח משרד עורכי דין מצליח בדטרויט, שם הוא ייצג לעיתים קרובות לקוחות בפני בית המשפט העליון של ארצות הברית. ב-1872 קנה דיקינסון לעצמו שם של פוליטיקאי ברמה המדינתית כאשר פעל רבות לארגן את המפלגה הדמוקרטית במישיגן שהייתה מדינה בשליטה חזקה של המפלגה הרפובליקנית. הוא היה חבר מטעם מישיגן בוועדה הדמוקרטית הלאומית בשנים 1880–1885 והיה מראשוני תומכיו של גרובר קליבלנד לנשיאות בבחירות של 1884. לאחר הבחירות הציע קליבלנד לדיקינסון משרה בגוף שהוקם אז, נציבות השירות האזרחי (אנ'), אך הוא דחה את ההצעה. ב-1887 נעתר דיקינסון להצעה להתמנות כמנהל הכללי של הדואר, תפקיד בו הוא כיהן מינואר 1888 עד תום תקופת נשיאות הראשונה של קליבלנד במרץ 1889. שביתת רכבות שפרצה זמן קצר לאחר כניסתו לתפקיד שיבשה את שירות הדואר ברחבי ארצות הברית. דיקינסון סירב לעשות שימוש בכוחות פדרליים כדי לשבור את השביתה ותחת זאת הוא ביצע התאמות בנתיבי חלוקת הדואר כך שהשירות ימשיך כסדרו. לבקשתו של הנשיא קליבלנד יישר דיקינסון רפורמות בשירות הציבורי כדי למזער ככל האפשר את מערכת הפטרונות הפוליטית בשירות הדואר. לאחר תבוסתו של קליבלנד בבחירות של 1888 שב דיקינסון לעסוק בעריכת דין בדטרויט. בהמשך הוא עמד בראש המשלחת של מישיגן לוועידת המפלגה הדמוקרטית הארצית של 1892 שבחרה שוב בקליבלנד כמועמדה לנשיאות. דיקינסון היה חלוק עם המפלגה על השליטה של ויליאם ג'נינגס ברייאן והצעותיו בתחום המוניטרי. בבחירות לנשיאות של 1900 הוא תמך במועמדתם של ויליאם מקינלי ותאודור רוזוולט ותמך בניסיונו הבלתי מוצלח של רוזוולט להיבחר לתקופת כהונת שלישית בבחירות של 1912. דונלד דיקינסון נפטר בדטרויט ב-15 באוקטובר 1917. הוא נטמן בבית הקברות אלמווד שבעיר. מחוז דיקינסון שבמישיגן נקרא על שמו. מדיה וקבצים בנושא דונלד דיקינסון בוויקישיתוף דונלד דיקינסון באתר מרכז מילר של אוניברסיטת וירג'יניה (באנגלית) דונלד דיקינסון, באתר "Find a Grave" (באנגלית) "Don M. Dickinson Dies in Michigan". The Standard Union. Detroit. October 15, 1917. p. 3. Retrieved January 20, 2020 – via Newspapers.com. Gannett, Henry (1905). The Origin of Certain Place Names in the United States. Govt. Print. Off. p. 106.
אוטו ברנאט

אוטו ברנאט, (במקור זינגר, בהונגרית: Bernát Ottó; קסטהיי, 14 בספטמבר 1872 – בודפשט, 25 במרץ 1937) היה עיתונאי בולט במספר עיתונים וכתבי עת בבודפשט ומחוצה לה, וכן עורך דין יהודי-הונגרי. אוטו זינגר נולד במשפחה יהודית כבנם של ד"ר ברנאט זינגר, רופא (1840–1892) ושל יוליה וייס (1850–1900). למד משפטים באוניברסיטת בודפשט (שמה היום אוניברסיטת אטווש לוראנד) וכסטודנט למשפטים היה איש המערכת ולאחר מכן בעל טור בנושא מדיניות חוץ בעיתון היומי "הסכמה" (Egyetértés). משנת 1905 עסק בעריכת דין והיה המזכיר והיועץ המשפטי של סינדיקט העיתונים היומיים בבודפשט. משנת 1912 עבד ברנאט בתור פובליציסט כלכלי עבור היומון החשוב פשטי נפלו, מ-1913 עבור "העולם", "חדשות הערב", (Esti Kurir), ועד 1933 עבור "העיתון ההונגרי" (Magyar Hírlap). ב-12 באפריל 1905 נשא את אילונה הנטאלר בבודפשט, ואחר כך כעבור שלוש שנים התגרשו. לקסיקון ביוגרפי קסטהיי. 2010. אגנש קניירש (עורכת ראשית), אוטו ברנאט, בלקסיקון הביוגרפי ההונגרי 1000–1900, ‏1967–1969 (ברומנית) מסת"ב 9630525003 לקסיקון יהודי הונגריה. אד. פטר אויווארי. בודפשט, 1929. מדיה וקבצים בנושא אוטו ברנאט בוויקישיתוף אוטו ברנאט ב-Arcanum Az engedélyt tartalmazó BM rendelet száma/évszáma: 5355/1903. Forrás: MNL-OL 30790. mikrofilm 822. kép 3. karton. Névváltoztatási kimutatások 1903. év 43. oldal 6. sor "Születési bejegyzése a keszthelyi izraelita hitközség születési akv. 29/1872. folyószáma alatt". "Halotti bejegyzése a Budapest VI. kerületi polgári halotti akv. 584/1937. folyószáma alatt". Elhalálozása – Vasárnapi Ujság (1892) "Singer Bernátné halotti bejegyzése a keszthelyi polgári halotti akv. 69/1900. folyószáma alatt". "Házasságkötési bejegyzése a Budapest VII. kerületi polgári házassági akv. 399/1905. folyószáma alatt".
אלי כהן (תעשיין)

אלי כהן (נולד ב-2 באוקטובר 1962 בפריז שבצרפת) הוא תעשיין ישראלי, מנכ"ל תרמוקיר תעשיות (1980) בע"מ, יו"ר פורום חדשנות ובניה מתקדמת בהתאחדות התעשיינים ויו"ר ועדת העבודה בהתאחדות התעשיינים. אלי כהן הוא זוכה פרס התעשייה לשנת 2016. כהן נולד בפריז וגדל ברמות מאיר. בגיל 16 עבר לקיבוץ חורשים שם גר עד היום. ב-1980 התגייס לצה"ל ושירת בחטיבת הנח"ל גדוד 50 כחלק ממסלול בני משקים. לאחר השחרור מצה"ל החל לימודי תואר ראשון במדעי המדינה באוניברסיטת תל אביב ולאחר מכן השלים תואר שני במנהל ומדיניות ציבורית באוניברסיטת תל אביב. מתחילת שנות ה-90 כהן מילא תפקידים בכירים בחברות בנייה ותעשייה מובילות, כאשר בשנת 2002 מונה להיות מנכ"ל חברת תרמוקיר עד היום. כהן ממלא בעשור האחרון מגוון תפקידים בהתאחדות התעשיינים וכיום משמש יו"ר ועדת העבודה ופורום לחדשנות ובניה מתקדמת. בשנת 2016 זכה בפרס התעשייה על תרומתו המשמעותית לתעשייה בישראל. בשנת 2018 הוענק לו "אות הבנייה הירוקה" על קידום באופן רב תחומי את נושאי הקיימות והבנייה הירוקה בתעשייה ובענף הבנייה בכללותו. כהן הוא בן קיבוץ חורשים וחבר הקיבוץ, נשוי ואב לשלושה. קורות חיים באתר התאחדות התעשיינים יובל אזולאי, ‏"הייתי יתוש בין חברות ענק ותראה לאן הגענו", באתר גלובס, 12 בינואר 2016 ynet, "תקינה נכונה מגנה על הדיירים", באתר ynet, 18 ביולי 2016 יובל גמליאל, משלבים בין מוח לידיים, באתר ynet, 3 בספטמבר 2019 ניצן צבי כהן, ‏״הישראלים תומכים בתוצרת הארץ, הממשלה לא״, באתר דבר העובדים בארץ ישראל, 18 בנובמבר 2020 סיפור מקומי תרמוקיר - ציר זמן המתאר את התפתחות תרמוקיר בניהולו של אלי כהן זוכי פרס התעשייה לאורך השנים, באתר התאחדות התעשיינים בישראל אות הבנייה הירוקה לשנת 2018, באתר המועצה הישראלית לבנייה ירוקה | ILGBC
מטאלורג מוסקבה

מטאלורג מוסקבה הוא מועדון כדורגל רוסי ממוסקבה, המתמודד באליפות העיר מוסקבה, המורכבת מקבוצות חובבניות אך בשיאה הקבוצה התמודדה בליגת העל הסובייטית בכדורגל והישג השיא שלה הוא מקום שלישי בעונת 1938 ובסך הכל השתתפה במשך 4 עונות בליגה הבכירה בברית המועצות (בשנים 1937–1940). המועדון נוסד בשנת 1923 ונקרא במקור מועדון הספורט אסטחוב (Астаховский клуб спорта). בשנת 1925 הועברה הקבוצה ליבות מפעל פטיש ומגל ושמו שונה למועדון הנפתי על שם אסטחוב (Районный клуб имени Астахова» ,РКимА) על שם אילאריון אסטחוב. במהלך מהפכת פברואר של שנת 1917 ברוסיה, הוא נהרג על ידי קצין משטרה ב-28 בפברואר בגשר יאוזסקי במהלך הפגנת פועלים במחוז רוגוז'סקו-סימונובסקי. בשנת 1923 השתתפה הקבוצה באליפות מוסקבה. ב-1925, 1926, 1928, 1929, 1930 (סתיו) הקבוצה נטלה חלק בבית א' של אליפות מוסקבה. מאז 1931 התערב מפעל פטיש ומקל בניהול המועדון ושמו שונה לקבוצת "פטיש ומגל" (Серп и Молот). הקבוצה זכתה באליפות מוסקבה בשנת 1932 (סתיו) וב-1933 (סתיו). בשנת 1936 הורשתה להשתתף בליגות הלאומיות של ברית המועצות והחלה את דרכה בליגה השנייה. בשנת 1937 העפילה לליגת העל הסובייטית והמועדון שיחק ברמה הגבוהה ביותר באליפות ברית המועצות בשנים 1937–1940 כשההישג הגבוה ביותר היה מקום שלישי בשנת 1938. בשנים 1926–1940, שיחקו בשורותיה מספר כדורגלנים ידועים כמו בוריס ארקדייב, ולנטין גרנטקין, גריגורי פדטוב, פיודור סלין, סרגיי קפלקין, קונסטנטין בסקוב ובוריס רזינסקי. עם זאת, הקבוצה לא חזרה לעצמה לאחר פרוץ מלחמת העולם השנייה ועד לפירוק ברית המועצות התמודדה בליגות הנמוכות. בשנת 2017 מטאלורג הוקמה מחדש ונרשמה לליגה השלישית אך לאחר מכן פורקה שוב. אליפות ברית המועצות מקום שלישי (1): 1938 ליגת המשנה הסובייטית זכייה (1): 1936 (סתיו) אליפות מוסקבה זכייה (1): 1933 (סתיו) אתר האינטרנט הרשמי של מטאלורג מוסקבה (ברוסית) Пропавшие и забытые… Призеры отечественного футбола Команда «Металлург» снимается с участия в Первенстве России — Третий дивизион
זוויאהל

המונח "זוויהל" מפנה לכאן. לערך העוסק בחצר החסידית, ראו חסידות זוויהל. זוויאהל (אוקראינית: Звягель; יידיש: זוועהיל) היא עיר במחוז ז'יטומיר שבאוקראינה. אוכלוסייתה מונה כ-55,000 איש (2022). העיר נמצאת במקום התנקזות הנהר סמולקה לסלוץ', כ־217 קילומטר מערבית לקייב על שתי דרכים מרכזיות. העיר ידועה כמרכז יהודי חשוב, וכמרכז חסידי חשוב, על שמה הקודם של העיר נקראת חסידות זוועהיל. האזכור הראשון של העיר בשנת 1256, בדברי הימים של נסיכות גליציה-ווהלין בשם "ווזוויאהל" (Возвягель) לאחר מכן זוויאהל (Звягель); ביידיש שם זה נכתב זוועהיל. שנה לאחר מכן הנסיך דניאיל מגליציה שרף את העיר לאחר שתושביו סירבו להיכנע לו. מאז הפכה העיר לכפר קטן. ב־1280 הוא נכבש על ידי המונגולים. המקום נותר בחורבותיו עד שבשנת 1507 בנה במקום הנסיך קונסטנטין מאוסטרוה מבצר. מסביב למבצר התחילה להתפתח עיר חדשה. ב־1620 היו בעיר חמישה רחובות ו־403 בתים. העיר נפגעה מאוד במרד בוגדן חמלניצקי בשנים 1648–1649. ב־1740 הוקם בית הכנסת הגדול. ב־1793, כתוצאה מחלוקת פולין השלישית, הפכה העיר לחלק מהאימפריה הרוסית. ב־1795 שם העיר שונה לנובוהרד-וולינסקי. בשנים 1795–1804 שימשה כמרכז החבל (גוברניה) ווהלין. ב־1804 הועבר המרכז לז'יטומיר. בערך משנות ה'תק"ן (1790) ייסד בה הרב משה גולדמן מרכז חסידי שהתקיים במשך דורות, עד שצאצאיו עלו ארצה. בשנת 1903 הועברה לעיר ישיבת "אור תורה", בה למדו 70 תלמידים, עם מייסדה וראשה הרב יואל שורין ("העילוי מפולטבה"), לאחר שבברז'ניצה (בה נוסדה בשנת 1896) הייתה שרפה גדולה שפגעה קשות ביהודים. בשנת 1915 מנתה אוכלוסיית העיר 22,809 תושבים, כאשר כמחצית מתושביה היו יהודים. העיר נפגעה קשות במלחמת העולם הראשונה, ובשנת 1922 היו בה רק 12,858 תושבים. במהלך מלחמת האזרחים ברוסיה, בקיץ 1919 נערך פוגרום רחב ממדים בו נרצחו כ-1,000 יהודים. העיר ידעה התפתחות מואצת בשנות השלטון הקומוניסטי הראשונות. היא שינתה את צורתה עד לבלי הכר מעיירה יהודית-פולנית טיפוסית לעיר סובייטית עם בסיסים צבאיים. בשנת 1939 הוחל בסלילת כביש קייב-לבוב שעבר דרך העיר. העיר נפגעה קשות במלחמת העולם השנייה. רוב בנייניה, כולל בית הכנסת הגדול, נהרסו. בית הקברות היהודי נהרס אף הוא, ומצבותיו שימשו לבניית כביש. הבתים מעץ נשרפו כליל. ב-23 בספטמבר 1941 ירו הגרמנים בקרוב ל-4,000 מיהודי העיר ביער סמוך. לאחר מכן, רוכזו יתר יהודי העיר בגטו שהוקם בה, בו נרצחו במספר אקציות ביערות הסביבה. בשנת 1945 הוחל בשיקום העיר. ב-2022 שונה שמה של העיר חזרה לזוויאהל באופן רשמי. מדיה וקבצים בנושא זוויאהל בוויקישיתוף אתר האינטרנט הרשמי של זוויאהל ספר יזכור לקהילת נובוגרד וולינסק (זוויהיל), בספריית העיר ניו יורק נובוגרד וולינסק (זוויהיל) ((Novograd Volynskiy (Zviahel), באנציקלופדיה של הגטאות, באתר יד ושם אלכסנדר קרוגלוב (רו'), נובוגרד-וולינסקי (זוויאגל), אנציקלופדיה של המחנות והגטאות (כרך II, חלק B, עמ' 1552–1553), מוזיאון ארצות הברית לזכר השואה והוצאת אוניברסיטת אינדיאנה, בלומינגטון ואינדיאנפוליס (באנגלית) זוויאהל, באתר אנציקלופדיה בריטניקה (באנגלית) ועדת הסטטיסטיקה המרכזית של אוקראינה, מרשם אוכלוסין של שנת 2001 ערך זה הוא קצרמר בנושא יישובים באוקראינה. אתם מוזמנים לתרום לוויקיפדיה ולהרחיב אותו.
Show & Tell

Show & Tell (בעברית: להציג ולספר) הוא שיר שהוקלט על ידי הזמרת-יוצרת האמריקאית מלאני מרטינז, מתוך אלבום האולפן השני שלה, K-12. השיר יצא לאור ב-6 בספטמבר 2019, על ידי חברת התקליטים אטלנטיק רקורדס, יחד עם שאר שירי האלבום, והסרט. הוידאו קליפ הרשמי של השיר הועלה לערוץ היוטיוב של מלאני מרטינז ב-4 באוקטובר 2019. נכון לאוקטובר 2020, מונה הצפיות של הקליפ עומד על כ-40 מיליון צפיות. השיר נכתב על ידי מלאני מרטינז, יחד עם מייקל קינן, והופק על ידי קינן, שעבד עם מרטינז גם על יתר שירי האלבום (למעט Drama Club), וכן על השירים "Piggyback", ו-"Gingerbread Man". בטרם פרסום שירי האלבום, עלה לערוץ היוטיוב של מרטינז קטע קצר מתוך השיר. בסמוך לצאתו, עלה השיר לרשת הזרמת המדיה ספוטיפיי, תוך שהצליח לצבור שם למעלה מ-65 מיליון השמעות. עם יציאתו, נכנס השיר למצעד השירים מתחת להוט 100, כאשר תחילה היה במקום ה-17, ולאחר מכן עלה למקום ה-14, בו שהה שבועיים רצופים. בנוסף, נכנס השיר למצעד המכירות הדיגיטליות של שירים אלטרנטיביים, ושהה במקום ה-21 שבוע אחד בלבד. במצעד הסינגלים הניו זילנדי, הגיע השיר למקום ה-21. מלבד מצעדי המדינות, Show & Tell נכנס לרשימת השירים המוזרמים ביותר בספוטיפיי ברחבי העולם באותו היום, כאשר הגיע למקום ה-158, ובכך הפך לשיר השלישי הכי מצליח של מרטינז ברשימה זו, לאחר "Pity Party", שהגיע למקום ה-82 במאי 2016, ו-"Play Date", שהגיע למקום ה-26 במאי 2020. סרטון השיר "Show & Tell" באתר יוטיוב Melanie Martinez – Show & Tell (באנגלית), נבדק ב-2020-10-02 Melanie Martinez - Show & Tell [Official Music Video] Melanie Martinez – K-12 (באנגלית), נבדק ב-2020-10-02 Melanie Martinez – Piggyback (באנגלית), נבדק ב-2020-10-02 Melanie Martinez Shares Sweet and Spicy New Track, ‘Gingerbread Man’, Spin, ‏2015-12-23 Baby, Cry (2019-08-19). "Snippet of "Show & Tell" off K-12! Artwork: @pastelae Pre-order K-12". @MelanieLBBH (באנגלית). נבדק ב-2020-10-02. K-12, נבדק ב-2020-05-01 Chart Search, Billboard Melanie Martinez, Billboard "Melanie Martinez - Spotify Chart History". kworb.net. נבדק ב-2020-02-11.
The Principal

The Principal (בעברית: המנהל) הוא שיר שהוקלט על ידי הזמרת-יוצרת האמריקאית מלאני מרטינז, מתוך אלבום האולפן השני שלה, K-12. השיר יצא לאור ב-6 בספטמבר 2019, על ידי חברת התקליטים אטלנטיק רקורדס, יחד עם שאר שירי האלבום, והסרט. הוידאו קליפ הרשמי של השיר הועלה לערוץ היוטיוב של מלאני מרטינז ב-24 באוקטובר 2019. נכון לאוקטובר 2020, מונה הצפיות של הקליפ עומד על קרוב ל-14 מיליון צפיות. השיר נכתב על ידי מלאני מרטינז, יחד עם מייקל קינן, והופק על ידי קינן, שעבד עם מרטינז גם על יתר שירי האלבום (למעט Drama Club), וכן על השירים "Piggyback", ו-"Gingerbread Man". בטרם פרסום שירי האלבום, עלה לערוץ היוטיוב של מרטינז קטע קצר מתוך השיר. בסמוך לצאתו, עלה השיר לרשת הזרמת המדיה ספוטיפיי, תוך שהצליח לצבור שם למעלה מ-42 מיליון השמעות. עם יציאתו, נכנס השיר למצעד ה-LyricFind Global, בו הגיע למקום ה-12, וכן למצעד ה-LyricFind U.S, בו הגיע למקום ה-24. בנוסף, נכנס השיר נכנס לרשימת השירים המוזרמים ביותר בספוטיפיי בארצות הברית באותו היום, בו הגיע למקום ה-175. The Principal - וידאו קליפ ביוטיוב Melanie Martinez – The Principal (באנגלית), נבדק ב-2020-10-02 Melanie Martinez - The Principal [Official Music Video] Melanie Martinez – K-12 (באנגלית), נבדק ב-2020-10-02 Melanie Martinez – Piggyback (באנגלית), נבדק ב-2020-10-02 Melanie Martinez Shares Sweet and Spicy New Track, ‘Gingerbread Man’, Spin, ‏2015-12-23 @MelanieLBBH (2 ביולי 2019). "Snippet of 'The Principal' off my album K-12! Coming sept 6Artwork: @pastelae 'You don't know the pain that you are causing, yeah your actions hurt so do your words.The more you try to fuck us over we will be there yelling at your front door" (Tweet). נבדק ב-3 ביולי 2019 – via Twitter. {{cite web}}: (עזרה) K-12, נבדק ב-2020-05-01 Chart Search, Billboard "Melanie Martinez - Spotify Chart History". kworb.net. נבדק ב-2020-02-11.
Detention

Detention (בעברית: ריתוק) הוא שיר שהוקלט על ידי הזמרת-יוצרת האמריקאית מלאני מרטינז, מתוך אלבום האולפן השני שלה, K-12. השיר יצא לאור ב-6 בספטמבר 2019, על ידי חברת התקליטים אטלנטיק רקורדס, יחד עם שאר שירי האלבום, והסרט. הוידאו קליפ הרשמי של השיר הועלה לערוץ היוטיוב של מלאני מרטינז ב-4 בפברואר 2020. נכון לאוקטובר 2020, מונה הצפיות של הקליפ עומד על כ-30 מיליון צפיות. השיר נכתב על ידי מלאני מרטינז, יחד עם מייקל קינן, והופק על ידי קינן, שעבד עם מרטינז גם על יתר שירי האלבום (למעט Drama Club), וכן על השירים "Piggyback", ו-"Gingerbread Man". בטרם פרסום שירי האלבום, עלה לערוץ היוטיוב של מרטינז קטע קצר מתוך השיר. השיר נכנס לרשימת השירים המוזרמים ביותר בספוטיפיי בארצות הברית באותו היום, כאשר הגיע למקום ה-170. נכון לאוקטובר 2020, זכה השיר למעל ל-36 מיליון השמעות בספוטיפיי. Detention - וידאו קליפ ביוטיוב Melanie Martinez – Detention (באנגלית), נבדק ב-2020-10-02 Melanie Martinez - Detention [Official Music Video] Melanie Martinez – K-12 (באנגלית), נבדק ב-2020-10-02 Melanie Martinez – Piggyback (באנגלית), נבדק ב-2020-10-02 Melanie Martinez Shares Sweet and Spicy New Track, ‘Gingerbread Man’, Spin, ‏2015-12-23 @MelanieLBBH (9 ביולי 2019). "✨Snippet of "Detention" off of my album K-12! ✨"Baby can you meet me tonight in detention? I can feel your blood pressure rise, fuck this tension. Let me crawl up into your mind, did I mention? Pretending everything's alright is detention."" (Tweet). נבדק ב-2 באוקטובר 2020 – via Twitter. {{cite web}}: (עזרה) "Melanie Martinez - Spotify Chart History". kworb.net. נבדק ב-2020-02-11. K-12, נבדק ב-2020-05-01
מרים אורלסקה

מרים אורלסקה (בפולנית: Miriam Orleska;‏ 1900, ורשה – 1943, מחנה ההשמדה טרבלינקה) הייתה שחקנית יהודייה אשר שיחקה בתיאטרון יידיש, ידועה בעיקר בזכות תפקידה כלאה במחזה הדיבוק מאת ש. אנ-סקי. אורלסקה החלה לשחק בגיל צעיר, ושיחקה את תפקיד דוד בהפקת "מיטן שטרום" של שלום אש בשנתה האחרונה בגימנסיה. היא למדה תיאטרון ב-"Instytucie Pedagogicznym w Warszawie" ו-"Warszawska Szkola Dramatyczna" תחת הלנה הריניוויצ'קה. אלכסנדר זלברוביץ סייע לאורלסקה להקים את הלהקה הווילנאית ב 1919, שבה הופיעה בפולין, רומניה, צרפת, גרמניה, הולנד, בלגיה, אנגליה. היא שיחקה תפקידים במחזות רבים בין היתר "הקמצן" למולייר, "יום ולילה" של ש. אנ-סקי, שדות ירוקים של פרץ הירשביין, בגרסת היידיש של "אוריאל אקוסטה" לקארל גוצקוב ובמחזות של שלום עליכם, ארתור שניצלר, ויוג'ין או'ניל. אורלסקה ידועה בעיקר בזכות משחקה של לאה בהצגת בכורה העולמית של הדיבוק של ש. אנ-סקי בשנת 1920. רוברט מוסיל תיאר את אורלסקה כ"השחקנית היפה ביותר מאז שאליאונורה דוזה הופיעה על הבמה" והוסיף: "רוצים לראות את השחקנית הזו בתפקיד נהדר על במת התיאטרון באירופה, אולי דסדמונה." במהלך השואה אורלסקה שיחקה בגטו ורשה בתיאטרון פמינה ולימים "Nowy Teatr Kameralny" היא עבדה גם ב'אליינהילף', ארגון הרווחה היהודי בגטו. היא נרצחה במחנה ההשמדה טרבלינקה בשנת 1943 יחד עם בעלה מרדכי מזו. מדיה וקבצים בנושא מרים אורלסקה בוויקישיתוף
הקסופת'אלמה האני

הקסופת'אלמה האני (באנגלית: Hexophthalma hahni) הנקרא באנגלית גם Six-eyed Sand Spider (עכביש החולות השש-עיני - שם עברי זה אינו מאושר רשמית) הוא עכביש ארסי בגודל בינוני, החי באזורים מבודדים מדבריים ויבשים בחלקה הדרומי של יבשת אפריקה, בעיקר בנמיביה ודרום אפריקה. העכביש שייך לסוג Hexophthalma אשר כולל 8 מינים החיים באפריקה ושייך למשפחת עכבישים גדולה הנקראת סיקרידיאה המחולקת לשלושה סוגים המונים בסך הכל כ־168 מינים. לכולם שש עיניים (בניגוד לרוב מיני העכבישים להם שמונה עיניים) וביניהם גם המין ארסן חום הנפוץ בכל העולם וגם בישראל. השם Six-eyed Sand Spider כולל עשרות מינים במשפחה החיים באפריקה ובדרום אמריקה, אך לרוב מיוחס למין זה. טרם סיווגו ב–2017 תחת הסוג Hexophthalma, היה שייך העכביש לסוג אחר במשפחה בשם Sicarius ושמו המדעי היה Sicarius hahni. משמעות השם סיקאריוס היא מתנקש ושמו המדעי - 'סיקאריוס האני' - ניתן כאות הערכה לזואולוג הגרמני קארל וילהלם האן. גופו של העכביש הוא בדרך כלל בצבעי חולות הסביבה בה הוא חי - צהבהב, חום בהיר ועד לחום אדמדם ומעוטר בשערות זעירות הלוכדות ביניהן גרגרי חול. שתי רגליו הקדמיות מעוקלות קדימה - דבר המקנה לו צורה ברורה של סרטן - שבעזרתן הוא מעיף על עצמו חול ומתכסה בו. כל אלו מסייעים לו בהתחפרות מהירה תחת חולות הסביבה והסוואתו למטרות התחמקות מטורפים, הסתתרות מקרני השמש המדבריות ומארב לצורך ציד. אורך גופו נע בין 8 ל־15 מילימטרים ומוטת רגליו מגיעה עד ל־5 ס"מ. העכביש מתבודד, ביישן מאוד וברוב זמנו שוכן תחת החולות. טכניקת הציד שלו אינה כוללת טוויית קורים ומסתמכת אך ורק על התחפרות תחת החול והמתנה לטרף שעובר בסביבה. חושיו מפותחים מאוד ובעזרתם הוא מסוגל להעריך את גודל בעל החיים העובר מעליו, את מהירותו ואת מידת המרחק ממנו. ברגע שבעל החיים עונה לקריטריונים של טרף, העכביש פורץ החוצה בזריזות, לוכד את הטרף בשתי רגליו הקדמיות ומזריק בנשיכה ארס רב עוצמה הקוטל את הקורבן תוך שניות ספורות. מזונו כולל בעיקר חרקים ועקרבים קטנים. אורך חייו הוא מבין הארוכים שבממלכת העכבישים וידוע על פרטים שחיו 10–15 שנים. כמו כן, עקב תנאי המדבר הקשים, פיתח העכביש יכולת לשרוד זמן רב ללא מזון או מים. כמו רוב מיני העכבישים - הזכרים קטנים מהנקבות ובמקרים רבים נטרפים על ידיהן לאחר ההזדווגות. מפני שסביבת מחייתו של העכביש היא באזורים מבודדים, ובגלל טבעו הביישני ונטייתו להתחבא מיצורים הגדולים ממנו, מפגשים עם בני אדם הם נדירים למדי. נשיכות נדירות אף יותר מכיוון שהעכביש יעדיף להימנע ולברוח מאשר לתקוף. אף הוכח שגם בשבי, במקרי התגרות והצקה, העכביש נמנע מלנשוך ויעדיף תמיד לנוס ולהתחבא או לקפוא במקומו ללא תגובה. עם זאת, ארסו של העכביש דומה בהשפעתו לזה של הארסן החום אך חזק ממנו בהרבה ונשיכתו מציבה סכנה ממשית לנזק חמור ואף למוות. עד כה הארס לא נחקר בצורה מעמיקה אך ידוע שהוא כולל קבוצת פרוטאינים פעילה בשם ספינגומיאלינאז די, הגורמים לתופעת נקרוזה קשה בה נגרם נזק נרחב לרקמות חיות ולתופעת המוליזה בה נגרם הרס כלי דם וכדוריות דם אדומות, אשר מביא לדימום פנימי וקריסת מערכות. מאז התגלה העכביש, ב־1847, לא תועדו מקרי נשיכה מאומתים ונרשמו שני מקרים בלבד המצביעים על העכביש כחשוד העיקרי. במקרה אחד איבד הננשך זרוע עקב נמק ונזק עמוק לרקמות, והמקרה השני הסתיים במוות מדימום פנימי. בגלל עוצמתו של הארס ופוטנציאל הנזק שהוא מסוגל לגרום, נחשב העכביש לאחד ממיני העכבישים הארסיים בעולם, אך כאמור, עקב אופיו הביישן, אזור מחייתו ואורח חייו המבודדים אינו נחשב למסוכן. הקסופת'אלמה האני, באתר NCBI (באנגלית) הקסופת'אלמה האני, באתר GBIF (באנגלית) שם מדעי נוסף Sicarius hahni
ברברה מורגנשטרן

ברברה מורגנשטרן (בגרמנית: Barbara Morgenstern; נולדה ב-19 במרץ 1971 בהאגן, גרמניה) היא מוזיקאית וזמרת גרמנייה. ברברה מורגנשטרן נולדה בהאגן והחלה ללמוד נגינה בגיל צעיר. אחרי סיום הלימודים היא החליטה להתחיל בקריירה בתחום המוזיקה ועברה להמבורג. בהיותה בהמבורג היא הייתה בסגל מקהלה. בשנת 1994 ברברה מורגנשטרן עברה לברלין ותחילה ניגנה בלהקה. משנת 1996 היא מתרכזת ביצירת מוזיקה משלה. בשנים 1997–1998 הוציאה ברברה מורגנשטרן את הקלטות הראשונות שלה. בהמשך היא עשתה סיבוב הופעות בגרמניה, אוסטריה ושווייץ. בשנת 1998 יצאה האלבום הראשון של הזמרת. בהמשך היא הוציאה אלבומים נוספים בשיתוף פעולה עם מוזיקאים גרמנים אחרים. בשנת 2004 היא קיבלה הזמנה לסבב הופעות עם מקסימיליאן הקר שנמשך 34 ימים בכל העולם. בסך הכול היא הוציאה כ-10 אלבומים ובנוסף לכך הקלטות של סינגלים. Vermona ET 6-1 (1998) Fjorden (2000) Nichts Muss (2003) Tesri (with Robert Lippok, 2005) The Grass Is Always Greener (2006) BM (2008) Fan No.2 (2010) Sweet Silence (2012) Doppelstern (2015) Unschuld und Verwüstung (2018) מדיה וקבצים בנושא ברברה מורגנשטרן בוויקישיתוף אתר האינטרנט הרשמי של ברברה מורגנשטרן ברברה מורגנשטרן, ברשת החברתית פייסבוק ברברה מורגנשטרן, ברשת החברתית אקס (טוויטר) ברברה מורגנשטרן, באתר סאונדקלאוד (באנגלית) ברברה מורגנשטרן, באתר Last.fm (באנגלית) ברברה מורגנשטרן, באתר AllMusic (באנגלית) ברברה מורגנשטרן, באתר MusicBrainz (באנגלית) ברברה מורגנשטרן, באתר Yandex.Music (ברוסית) ברברה מורגנשטרן, באתר Discogs (באנגלית) ברברה מורגנשטרן, באתר Songkick (באנגלית) ברברה מורגנשטרן, באתר בנדקמפ ערך זה הוא קצרמר בנושא מוזיקאים. אתם מוזמנים לתרום לוויקיפדיה ולהרחיב אותו.